钦定古今图书集成/理学汇编/字学典/第084卷 > 《姜尧章续书谱》 > 《临摹》
## 钦定古今图书集成/理学汇编/字学典/第084卷 > 《姜尧章续书谱》 > 《临摹》

摹书最易。唐太宗云：“卧王濛于纸中，坐徐偃于笔下，
可以嗤萧子云。”唯初学者不得不摹，亦以节度其手，
易于成就。皆须是古人名笔，置之几案，悬之座右，朝
夕谛观，思其用笔之理，然后可以摹临。其次双钩蜡
本，须精意摹拓，迺不失位置之美耳。临书易失古人
位置，而多得古人笔意；摹书易得古人位置，而多失
“古人笔意。临书易进，摹书易忘，经意与不经意也。”夫
临摹之际，毫发失真，则精神顿异，所贵详谨。世所有
《兰亭》，何翅数百本，而定武为最佳。然定武本有数样，
今取诸本参之，其位置长短大小无不同，而肥瘠刚
柔、工拙要妙之处，如人之面无有同者。以此知定武
虽石刻，又未必得真迹之风神矣。字书全以风神超
迈为主，刻之金石，其可苟哉！双钩之法，须得墨晕不
出字外，或郭填其内，或朱其背，正得肥瘦之本体。虽
然，尤贵于瘦。使工人刻之，又从而刮治之，则瘦者亦
变为肥矣。或云：“双钩时须倒置之，则亦无容私意于
其闲。诚使下本明，上纸薄，倒钩何害。若下本晦，上纸
厚，却须能书者为之”，发其笔意可也。夫锋芒圭角，字
之精神，大抵双钩多失，此又须朱其背时稍致意焉。